Afrikaans Huistaal

Graad 12

Klastoets: Onderwêreld

 Tyd: 1 uur

Punte: 60

INSTRUKSIES EN INLIGTING

1. Beantwoord die vrae op die foliopapier met 'n BLOU pen.

2. Nommer die antwoorde korrek volgens die nommeringstelsel wat in die

 vraestel gebruik is.

3. Laat 'n reël oop tussen elke antwoord.

4. Skryf netjies en leesbaar.

5. Goeie taalversorging is belangrik.

VRAAG 1

* 1. Verloop die verhaalgebeure in *Onderwêreld* chronologies of achronologies? Motiveer

 jou antwoord.(2)

* 1. Bewys met voorbeelde uit die roman dat daar verskillende betekenisse van *onderwêreld*

in hierdie roman figureer. (5)

1.3 Waarom kan *Onderwêreld* as jeugroman getipeer word? (5)

1.4. Hoe verskil die verteller in die proloog en epiloog van die sentrale gedeelte van die

 roman? (2)

1.5 Wie is die fokalisator in die sentrale gedeelte? (1)

1.6 Wat is die hooftema van die verhaal? (1)

1.7 Evalueer die aktualiteit van die hooftema. (1)

1.8 Die motto van die roman bevat 'n aanhaling uit 'n werk van Dustin Dykes asook 'n

 uittreksel uit *The Hacker's Manifesto.*

Wat is die funsie van die motto? (3)

1.9 Hoe sluit die struktuur van die roman aan by die rekenaarwêreld? (3)

1.10 Wie is die protagonis in hierdie jeugroman? (1)

 **[24]**

VRAAG 2

Lees die onderstaande uittreksels en beantwoord die vrae wat daarop volg:

Teks 1

 **SLUIMERENDE GRYS SELLE, POLYFILLA EN RINGTONES**

1 Almal wat ek in die gang teëkom, is al aangetrek: swart broeke, baadjies. Wit hemde, geel dasse. Die

 skoolwapen met die fakkel op die baadjies se sakke. Bo die wapen is die skool se naam: Lawson Kollege,

 en onder die wapen die skool se leuse: Lux hominum vita.

2 Ek stamp my pad oop deur die bondelende klomp seuns wat op pad is na die eetsaal.

3 "Hei, buddy, lekker verslaap," roep een.

4 "Is jy nie aan diens by die graadagts nie?" vra een van die VRL's.

5 Dit ook nog. Ek het vergeet. Ek hoop maar net hulle het nie die plek vanoggend afgebreek nie. En dat almal uit die bed is.

6 Nog 'n paar ouens terg, ander wil groet, gesels, vra oor rugby of iets. Maar ek mompel net onhoorbare

 verskonings. Die verdomde Eckardt, vloek ek weer sag. Na 'n vinnige stort, skeer en tandeborsel, gaan trek ek aan. Toe sit ek af met die koshuisgang, systap 'n skoonmaker wat my verbaas agternakyk. Eckardt se kamer is net 'n kort entjie van myne af. Ek klop vinnig, pluk die deur oop voor hy kan antwoord. Ruk tot stilstand. Die bed is opgemaak, maar dit Iyk of iemand daarop gesit het.

7 Venster oop. Een van die gordyne het opgewaai en hang nou oor die lessenaar waarop Eckardt se laptop staan.

8 Waar de hel is hy dan? Eetsaal toe? Die maklikste is om te bel en uit te vind. Ek ruk my selfoon uit my

 baadjiesak, glip deur die nommers.

9 Eckardt. Bel.

10 Oomblikke later klink die bekende ringtone op in die kamer self. Dis 'n ou tune van die Stereo MC's.

 *Connected*. My Iyf word skielik koud. Die geluid is dof, asof dit binne-in iets toegemaak is. Die geluid kom van êrens langs my. Dit kom uit Eckardt se kas. Stadig stap ek nader, die handvatsel is koud onder my vingers toe ek die kasdeur oopswaai.

11 Daar, op die netjies opgevoude klere, Iê Eckardt se selfoon. Op die skerm flits die naam: G-4ce.

2.1 Wat beteken die skool se leuse? Hoe sluit die skoolwapen by die leuse aan? By watter motief in die roman sluit dit aan? (3)

2.2 Wie of wat is G-4ce? (par. 11) (1)

2.3 In paragraaf 2 tot 6 openbaar Greg se handelinge 'n dringendheid om Eckardt in die

 hande te kry.

 Haal bewyse aan om hierdie stelling te bewys. (2)

2.4 Waarna verwys "sluimerende grys selle" in die titel van die hoofstuk? (2)

2.5 Word "Polyfilla" denotatief of konnotatief gebruik? Motiveer jou antwoord. (2)

2.6 Watter afleiding kan mens maak uit die ouens se reaksie wanneer Greg in die gang

 afhardloop? Motiveer jou antwoord. (2)

2.7 Watter aanduidings is daar dat Greg se kop nie by sy skoolaktiwiteite is nie? (2)

Teks 2

1. 'n Beheerste stilte. Toe, met 'n koue stem: "Daar is nie 'n brief nie."

2 "Ja, right. Ek glo dit nie. Dok, met alle respek, ek dink julle steek iets vir ons weg.

 Ek dink hier is groot fout.

 En dit is die kollege se plig om iets daaromtrent te doen. Nou! En as julle nie nou dadelik begin nie,

 sit ek nie my voet op 'n rugbyveld nie."

3 "Greg, laat ons mekaar goed verstaan," sê Dok, nou so kalm dat dit mens eintlik bang maak.

 "Ek gaan nie dat jy my dreig nie. En ek gaan ook nie dat jy my afpers nie. Lawson Kollege is 'n gerespekteerde instelling met 'n goeie reputasie. 'n Droster soos Eckardt Wilken gaan dit nie

 verongeluk nie. Daarvoor sal ek sorg. Verstaan jy my? En as jy met my verskil, gaan sit dan maar in

 jou koshuiskamer en huil oor hom. Ek gaan jou nie dwing om te speel nie. Daar is ander ouens wat

 net so goed soos jy is op vleuel."

4 Dok Pienaar hou 'n oomblik op met praat. Ek kyk hom direk in die oë. Ek gaan nie dat hy my intimideer nie.

5 Hulle het die situasie verkeerd hanteer, en hy weet dit blerriewil.

 "Dok, dan loop ek nou!" Die woorde was skaars gesê, toe is ek al jammer, maar ek draai nie terug nie.

 Ek loop na Huis Da Vinci toe. My treë voel onvas. Binne my wil dit gelyk skree van frustrasie en juig omdat ek my man gestaan het teen Dok se slapgattigheid. Maar bo dit alles is daar die vrees wat tussen my derms rondwurm, want ek weet daar is nou 'n groter draak wat ek sal moet aandurf ...

2.8 By watter temas in die boek sluit hierdie uittreksel aan? (2)

2.9 Na watter brief word in paragraaf 1 verwys? (1)

2.10 Die hoofstuk se titel is "Die pion gooi sy toys uit die cot".

 Watter beeldspraak kom in die titel voor? Wie is die pion en waarom gooi hy sy

 "toys uit die cot"? (3)

2.11 Watter gerugte doen die rondte oor Eckardt se verdwyning en waarom ontstel dit

 Greg so? (2)

2.12 Watter ultimatum stel Greg aan die skoolhoof? (2)

2.13 Watter kenmerk van 'n jeugroman kom baie sterk na vore in hierdie gedeelte? (2)

2.14 Watter tipe konflik kom voor in paragraaf 5? Haal 'n frase van nie meer as 8 woorde

 aan as bewys van jou antwoord. (2)

2.15 Greg ervaar 'n "vrees" wat soos 'n "draak" is. Wie of wat vrees Greg?

 Verduidelik die motivering vir sy vrees. (2)

2.16 Een van die gevolge van Greg se konfrontasie met die skoolhoof is dat hy begin twyfel

 in sy leierskap. Waardeur word hierdie twyfel veroorsaak? (1)

2.17 Wat besluit Greg aan die einde van die hoofstuk gaan hy doen om self in te spring

 om Eckardt te vind? Hoe tref hy voorsorg dat hy nie uitgevang word nie? (2)

2.18 Gee 'n voor- en nadeel verbonde aan die tipe verteller wat in die aangehaalde

 Gedeelte voorkom. (2)

2.19 Dink jy Greg se optrede in hierdie gedeelte is aanvaarbaar? Motiveer jou antwoord. (1)

 **[36]**

 **TOTAAL: 60**

MEMORANDUM

VRAAG 1

* 1. Daar is afwisselend twee verhaallyne, verlede en hede, wat elk chronologies

verloop. (2)

* 1. \* Die tonnels onder die skool wat deel uitmaak van die inlywingsritueel van die

 Trappers

 \* Die adolessente wêreld: behoort onderdanig te wees aan gesagstrukture soos

 skool en ouerhuis; rebellie teen gesagstrukture

 \* Onderwêreld van klubs, dwelms en seks waaraan tieners in die roman blootgestel

 word.

 \* Onderwêreld van misdaad: Greg se pa en Dok Pienaar wat hulle skuldig maak aan

 korrupsie.

 \* Die onderwêreld van kuberkrakery.

 \* Die onderwêreld van geld: VRL-lidmaatskap word gekoop; leerlinge se ouers moet

 baie geld hê om 'n plek in die skool te verseker.

 \* Die mitologiese onderwêreld: Hades, god van die onderwêreld. (5)

1.3 \* Die protagonis rebelleer teen die gesagstrukture van die grootmenswêreld

 \* Hoofstukke, paragrawe en sinne is kort.

 \* Tienertaal word gebruik

 \* Aktuele onderwerpe soos tienerselfmoord word aangespreek.

 \* Dit handel oor tipiese tienersake soos die grootwordproses en rituele eie aan tieners

 (Trappers)

 \* Die sentrale gedeelte het 'n eerstepersoonsverteller, kenmerkend van 'n jeugroman.

 \* Daar is dikwels gevaarlike terreine as simbool van die grootwordproses - tonnels

 \* Kennismaking met die dood verander die tiener se uitkyk op die lewe - Greg se broer

 pleeg selfmoord, Eckardt se pa se dood. (5)

1.4. \* Proloog en epiloog : derdepersoonsverteller

 \* Sentrale gedeelte: Eerstepersoonsverteller (2)

1.5 Greg (1)

1.6 Kuberkrakery (1)

1.7 Dit is aktueel, want kuberkrakery kom regoor die wêreld voor en is dikwels in die nuus. (1)

1.8 \* Dit verwys na die jeugdige se opstand teen die skool en ouerlike gesag.

 \* Dit voorspel skool as 'n kloningsproses, korruptiewe geldmag, morele verval waarteen

 in opstand gekom moet word.

 \* Dit plaas die leser in die wêreld van die kuberkraker. (3)

1.9 Die proloog is die aanskakel van die rekenaar en inskakeling in die program (sign on),

 die sentrale inhoud (35 hoofstukke) is die verskillende leggers van die program, die

 epiloog is die afskakel van die program en die rekenaar (sign off). (3)

1.10 Greg Owen (1)

VRAAG 2

2.1 \* Lig is die lewe vir die mensdom.

 \* Daar is 'n fakkel in die skoolwapen.

 \* Die motief van lig en donker. (3)

2.2 Greg

 Dit is die skuilnaam wat hy as kuberkraker gebruik. (2)

2.3 Greg “stamp sy pad oop” (par. 2); Greg vergeet hy is aan diens (par. 5); Hy wil nie

 gesels nie. (par. 6); Greg se gedagtespraak: “Waar de hel is hy dan?” (par. 8); Baie

 vraagsinne. (Enige twee)

2.4 Dit verwys na Greg wat verslaap het omdat Eckardt hom niena sy drafsessie kom

 wakkermaak het nie. (2)

2.5 Konnotatief

 Dit is nie letterlik Polyfilla nie, maar woorde wat niks beteken nie wat Greg gebruik om

 stiltes in sy gesprek met Nicole vol te maak. (2)

2.6 Greg is gewild.

 Hulle maak grappies met hom / probeer geselsies aanknoop. (2)

2.7 Hy het verslaap.

 Hy het vergeet dat hy aan diens by die graadagtes was. (2)

2.8 \* Die tema van oormatige ouerdruk op kinders om te presteer.

 \* Die sportmal mentaliteit van skole.

 \* Die harde werklikheid waarin hoërskoolleerders hul bevind. (2)

2.9 'n Moontlike selfmoordbrief van Eckardt. (1)

2.10 \* Metafoor

 \* Greg is die pion

 \* Hy is ongelukkig omdat die skool voortgaan met die sportdag ten spyte van Eckardt

 se verdwyning. (3)

2.11 \* Dat Eckardt selfmoord gepleeg het.

 \* Sy ouer broer, John, het ook selfmoord gepleeg. (2)

2.12 Die skool moet iets daadwerkliks doen om Eckardt te soek of hy weier om rugby te

 speel. (2)

2.13 Opstand teen gesag (2)

2.14 \* Innerlike konflik

 \* "Binne my wil dit gelyk skree van frustrasie …" / "die vrees wat tussen my derms

 rondwurm" (2)

2.15 Die konfrontasie met sy onderdrukkende pa. Hy weet dat sy pa hom sal verkwalik oor

 sy botsing met die skoolhoof en sy weiering om aan die rugbywedstryd deel te neem. (2)

2.16 Nie een van sy maats het hom ondersteun in sy weiering om rugby te speel indien

 hulle nie na Eckardt soek nie./Sy maats volg hom nie. (1)

2.17 Hy stuur 'n anonieme e-pos aan die media om hulle van Eckardt se verdwying in te lig.

 Hy gebruik 'n fiktiewe e-posadres. (2)

2.18 Ek-verteller:

 Voordeel: dra by tot geloofwaardigheid

 Nadeel: gebonde aan tyd en ruimte / subjektief (2)

2.19 Leerder se eie gemotiveerde opinie (1)

 **(60)**